《雨后即事》
宋代·舒邦佐

昨日雨不歇，薄晚云未收。
更阑望天宇，云净月如钩。
晓开读书窗，日光泼双眸。
蔬饭羹一盂，起傍吾庐游。
一洗尘土昏，水竹清更幽。
问花无恙否，低面含娇羞。
验笋长几何，突角凌羊牛。
前日移新荷，常恐水盖头。
池边报平安，小叶三四浮。
竹林叫钩辀，柳阴鸣栗留。
趁晴欲双飞，更著唤妇鸠。
物适吾亦适，投筇思悠悠。
却归堂上坐，苍头献茶瓯。
儿声清且美，读书如泻油。
静里无声乐，閒中不系舟。
不知腰金公，曾识此乐不。
我生微官缚，有如冠沐猴。
长恐舍此去，永愧池上鸥。

作者简介：舒邦佐（1137—1214），字辅国，一字平叔，号双峰，靖安县城人。靖安舒氏第四世祖 隆兴府靖安（今属江西）人。宋绍兴六年（1136年）十二月初八出生，淳熙八年（1181年）中进士，先后任鄂州蒲圻、潭州善化主簿、衡州录事参军，嘉泰二年（1202年）授通直郎。宁宗嘉泰二年（一二○二）致仕。嘉定七年卒，年七十八。有《双峰猥稿》九卷传世。事见本集卷首《谱系》及《舒公墓志铭》。